**Եզրակացություն պարզեցված ԿԱԳ-ի**

|  |  |  |
| --- | --- | --- |
| **Օրենսդրական նախաձեռնության անվանումը** | **Կամավորական գործունեությունը և կամավոր աշխատանքը կարգավորող միասնական իրավական մեխանիզմների ամրագրում** | |
| **Օրենսդրական նախաձեռնությունը մշակող պետական կառավարման համակարգի մարմնի անվանումը** | Հայաստանի Հանրապետության աշխատանքի և սոցիալական հարցերի նախարարություն | |
| **Հետադարձ կապ (անուն, ազգանուն, պաշտոն, հեռախոսի համար, էլ. փոստի հասցե)** | Նալբանդյան Գառնիկ, Աշխատանքի և սոցիալական հետազոտությունների ազգային ինստիտուտ պետական ոչ առևտրային կազմակերպության տնօրենի տեղակալ գիտական աշխատանքների գծով, 24-75-21, garnik.nalbandyan@nilsr.am | |
| **1. *Խնդրի որոշում և սահմանում*** | | |
| **1) *Վերլուծության ենթակա խնդիրը***  (Անցանկալի կամ վնասակար իրադրություն կամ իրավիճակ, որը պահանջում է լուծում:) | 1. Կամավորական գործունեության մեջ և կամավոր աշխատանքներում քաղաքացիական հասարակության լայն շրջանակներ ներգրավելու դժվարությունները և երբեմն իրավական դաշտում համապատասխան հնարավորության բացակայությունը, 2. Կամավոր աշխատանք կատարող անձանց կամավոր աշխատանքը չարաշահելու և հիմնարար իրավունքների խախտման հնարավոր ռիսկերը, 3. Կամավոր աշխատանք կատարող անձանց կամ կամավորական գործունեություն իրականացնող կազմակերպությունների իրավական կարգավիճակի բացակայությունը, 4. Կամավորական գործունեություն իրականացնող կազմակերպությունների պարտականությունները օրենսդրորեն ամրագրված և որոշակի չլինելու արդյունքում, դրանց չկատարելը` այդպիսով նաև կամավոր աշխատանքների կատարման համար անհրաժեշտ ֆինանսական, գյուքային կամ այլ միջոցներով կամավոր աշխատանք կատարող անձանց չապահովելը, նրանց հնարավոր ապահովագրական երաշխիքների չտրամադրումը, առողջ անվտանգ աշխատանքային միջավայրի չապահովումը և այլ` միջազգայնորեն ընդունված պարտականությունների չիրացումը, 5. Կամավոր աշխատանքները` անօրինական կամ վարձու աշխատողի աշխատանքից չտարանջատելու ռիսկերի առկայությունը, 6. Հայաստանի Հանրապետությունում կամավորական գործունեության և կամավոր աշխատանքի բնագավառի ոչ միասնական իրավական կարգավորումների առկայությամբ պայմանավորված` նույնական կամավոր աշխատանքների կամ կամավորական գործունեության համար տարբեր երաշխիքների առկայությունը կամ նրանց մի մասի համար նման երաշխիքների բացակայությունը: | |
| **2) Խնդրի դրսևորումները, դրանց վերաբերյալ փաստերն ու աղբյուրները**  (Ինչի՞ց ենք հասկանում, որ առկա է խնդիր:) | 1. Վերլուծության ենթակա առաջին խնդրի կարևոր դրսևորում է այն փաստը, որ համաձայն վիճակագրական տվյալների` 2018 թվականին Հայաստանի Հանրապետությունում կամավոր աշխատանք են իրականացրել` 247.2 հազար մարդ, 2019 թվականին` 252.5 հազար մարդ և 2020 թվականին` 248.7 հազար մարդ։ Միաժամանակ պետք է նկատել, որ «CAF World Giving Index»-ի հիմնավորմամբ 2014-2017 թվականներին աշխարհի մակարդակով կամավորական աշխատանքներում ներգրավվել են աշխարհի զբաղվածների միջինը 20,9% -ը։   Հայաստանի Հանրապետությունում այդ ցուցանիշը 2018-2020 թվականներին կազմել է միջինը 11,3%, ինչը զգալիորեն ցածր է միջազգային պրակտիկայում արձանագրված արդյունքից։  2) Վերլուծության ենթակա 2-րդ, 4-6-րդ խնդիրների դրսևորման վերաբերյալ քանակական և որակական վիճակագրությունը բացակայում է, քանի որ կամավորության մշակույթը երկրում ամբողջական դեռևս ներդրված չէ և չի իրականացվում համապատասխան խնդիրների վերաբերյալ տվյալների կամ վիճակագրության պաշտոնական հավաքագրում:  Միաժամանակ պետք է նկատել, որ ՀՀ տարբեր օրենքներում կիրառվում են տարբեր ոչ ամբողջական մոտեցումներ կամավորական գործունեություն իրականացնողների և կամավոր աշխատանք կատարողների հետ կապված հարաբերությունները կարգավորելու նպատակով (*համապատասխան հասկացությունները նույնիսկ օրենսդրորեն ամրագրված և հստակեցված չեն),* ինչը նույնպես ստեղծում է դժվարություններ դրսևորման հետ կապված քանակական և որակական տվյալների հավաքագրման համար։ | |
| **3) Խնդրի պատճառ(ներ)ը, դրանց վերաբերյալ փաստերն ու աղբյուրները**  (Պետք է դիտարկել, թե ինչ շարժառիթներ կամ խորքային պատճառներ են հանգեցրել խնդրի առաջացմանը: Դրանք կարող են լինել տարբեր բնույթի՝ պայմանավորված առանձին միջոցառումներով, մարդկային գործոններով, պատահարներով, ոչ  արդյունավետ կարգավորումներով և այլն:) | Վերլուծության ենթակա խնդիրների դրսևորման պատճառ են հանդիսանում, օրինակ, այն հանգամանքները, որ.   1. «Հասարակական կազմակերպությունների մասին» ՀՀ օրենքով թույլատրվում է հասարակական կազմակերպություններին իրենց ոչ ձեռնարկատիրական գործունեության մեջ ներգրավել կամավորներ: Շաբաթական 20 ժամը գերազանցող կամավոր աշխատանքի դեպքում սահմանված են որոշակի սոցիալական երաշխիքներ, սակայն մինչև 20 ժամ ծանրաբեռնվածությամբ կամավոր աշխատանք կատարողների համար որևէ երաշխիք օրենքով ամրագրված չէ: 2. Բարեգործության բնագավառի ՀՀ օրենսդրությամբ սահմանված են կամավորի հասկացությունը, բարեգործություն ստացողների շրջանակը, որոնց օգտին կամավորների կողմից կատարվում են անհատույց աշխատանքներ, բարեգործական կազմակերպությունները, բարեգործական որակված ծրագրերի շրջանակներում ներգրավված կամավորների հաշվառման և խրախուսման վերաբերյալ որոշակի օրենսդրական կարգավորումները: Սակայն սահմանված չի ստույգ ընթացակարգ՝ պայմանագրային կարգավորումներ, կողմերի իրավունքներ և պարտականություններ, սոցիալական երաշխիքներ, ծախսերի հատուցման վերաբերյալ կարգավորումներ: 3. Հիմնադրամների կամ օրենքով նախատեսված այլ ձևերով ստեղծված ոչ առևտրային կազմակերպությունների համար կամավորների հետ կապված օրենսդրական կարգավորումներ սահմանված չեն: 4. «Պրոբացիայի մասին» օրենքի գործող կարգավորումներով էլ, օրինակ, սահմանված են պրոբացիայի ծառայության կամավորի վերաբերյալ որոշակի կարգավորումներ, մասնավորապես սահմանված է պրոբացիայի ծառայության կամավորի հասկացությունը, նախատեսված են պայմանագրային կարգավորումներ և այդ կամավորների համար որոշակի իրավունքներ և պարտականություններ: 5. Կամավորի և կամավորական գործունեություն իրականացնող կազմակերպության միջև փոխհարաբերությունների պայմանագրային ոչ ամբողջական և ոչ միասնական օրենդրական կարգավորումների առկայությունը: 6. Կամավոր աշխատանքներում քաղաքացիական հասարակության առավել լայն շրջանակների ներգրավման խթանիչ մեխանիզմների բացակայությունը: 7. Կամավոր աշխատանքի հնարավոր չարաշահումներից խուսափելու համար որոշակի վերահսկողական մեխանիզմների բացակայությունը: 8. Օրենսդրությամբ սահմանված չեն կամավոր աշխատանքի ընթացքում կամավոր աշխատանք կատարողների առողջության պահպանման և անվտանգության ապահովման, կամավոր աշխատանք կատարողների կրած վնասի հատուցման, ինչպես նաև կամավորական գործունեության և կամավոր աշխատանքի հետ կապված հնարավոր ռիսկերի ապահովագրության ձևերն ու մեխանիզմները։ 9. Գործող օրենսդրությամբ չկան միասնական երաշխիքներ կամավորական գործունեության և կամավոր աշխատանքի խրախուսման մեխանիզմների մասով։ Այսպես, օրինակ, «Բարեգործության մասին» ՀՀ օրենքով միայն բարեգործական որակված ծրագրերի իրականացման աշխատանքներում ներգրավված կամավորների համար սահմանված են խրախուսման ոչ ճկուն երաշխիքներ, մասնավորապես սահմանված են տարվա ընթացքում բարեգործական ծրագրերի շրջանակներում որոշակի ժամեր կամավոր աշխատանքներ կատարելու հիման վրա որոշակի կոչումների շնորհման վերաբերյալ կարգավորումներ, որոնք ակնհայտորեն բավարար չեն։ Միաժամանակ, հաշվի առնելով այն, որ կամավորության մշակույթի զարգացման ու տարածման հարցում գործուն դերակատարում կարող է ունենալ խրախուսման որոշակի մեխանիզմների օրենսդրորեն ամրագրումը, առկա է կամավորական գործունեության և կամավոր աշխատանքի խրախուսման որոշակի միասնական կարգավորումներ, այդ թվում` բարեգործական ծրագրերով ներգրավված կամավորների համար, սահմանելու անհրաժեշտություն: | |
| **4) Խնդրի հետևանք(ներ)ը, դրանց վերաբերյալ փաստերն ու աղբյուրները**  (Թվարկել խնդրի առաջացման պատճառներից բխող հետևանքները:) | Որպես խնդրի հետևանքներ կարող են հանդես գալ.   1. Հայաստանի Հանրապետությունում կամավորական գործունեություն իրականացնող կազմակերպությունների կամ կամավոր աշխատանք կատարող անձանց կամավորության մեջ ներգրավվածության ցածր ցուցանիշների առկայություն և արդյունքում` այն սոցիալ-տնտեսական խնդիրների առկայություն, որոնց լուծման հարցում նաև միջազգայնորեն կարևորված է կամավորության ինստիտուտի դերակատարությունը (օրինակ, Հայաստանի Հանրապետության համար հանրային նշանակության, սոցիալական, կրթական և այլ խնդիրների լուծման, ինչպես նաև ՄԱԿ-ի կայուն զարգացման 17 նպատակների իրացման հարցում), 2. Կամավոր աշխատանք կատարող անձանց կամավոր աշխատանքների չարաշահման, նրանց հինարար իրավունքների խախտման և որպես հետևանք կամավոր աշխատանքների ծավալների շարունակական կրճատման ռիսկ, 3. Կամավորական գործունեության շրջանակներում Հայաստանի Հանրապետության համար հանրային նշանակության, սոցիալական, կրթական և այլ խնդիրների լուծմանն աջակցելու համար համապատասխան իրավական մեխանիզմների բացակայություն, 4. Կամավոր աշխատանքի ժամանակ հնարավոր մասնագիտական հիվանդությունների և դժբախտ դեպքերի արդյունքում աշխատունակության կորստի հնարավոր դեպքերի առկայություն կամ դրանց ավելացման ռիսկ, 5. Կամավորական գործունեության և կամավոր աշխատանքի արդյունքում` ՀՆԱ-ի ավելացման տեմպերի կրճատման ռիսկ, 6. Կամավորական գործունեության և կամավոր աշխատանքի արդյունավետության շարունակական կրճատման, ստվերային զբաղվածության և կոռուպցիոն ռիսկերի առկայություն։ | |
| **5) Խնդրի շահառուները՝ ըստ խմբերի**  (Խնդիրը կարող է տարբեր ձևերով ազդել տնտեսության տարբեր հատվածների և տարբեր սոցիալական խմբերի վրա: Թվարկել շահառուների այն խմբերը, որոնք տուժում կամ շահում են  խնդրից:) | Կամավորական գործունեություն իրականացնելու հարցում շահագրգիռ կազմակերպություններ, կամավոր աշխատանք կատարող կամ նման աշխատանքներ կատարելու ցանկություն ունեցող անձինք, քաղաքացիական հասարակության անդամներ, այդ թվում` տարեցներ, հաշմանդամություն ունեցող անձինք, երիտասարդներ, կյանքի դժվարին իրավիճակում հայտնված անձինք, ուսումնական հաստատություններում սովորող կամ նորավարտ երիտասարդներ, ովքեր աշխատաշուկա մուտք ունենալու հարցում դժվարություններ են ունենում: | |
| **6) Խնդրի մեծությունը, դրա վերաբերյալ փաստերն ու աղբյուրները**  (Խնդրի մեծությունը կարող է գնահատվել տարբեր ձևերով: Օրինակ՝ հաշվի առնելով ազդեցության ենթարկված կազմա-կերպությունների թիվը՝ ձեռնարկատիրական գործունեությամբ զբաղվող սուբյեկտների ընդհանուր թվում կամ տվյալ տնտեսության ոլորտում զբաղված սուբյեկտների թվում, ՀՆԱ-ի վրա խնդրի ազդեցության չափը, խնդրի հետևանքով տուժած  բնակչության թիվը և այլն:) | [«Վերափոխենք աշխարհը. կայուն զարգացման օրակարգ 2030-ում»](http://www.un.org/ga/search/view_doc.asp?symbol=A/RES/70/1&Lang=R) ներառված 17 նպատակները, որոնք նպատակաուղղված են վերացնելու աղքատությունը` իր բոլոր ձևերով ու դրսևորումներով, պայքարելու անհավասարությունների դեմ և լուծելու կլիմայի փոփոխության հետ կապված խնդիրներն առաջիկա 15 տարվա ընթացքում: Այստեղ հաշվի է առնված, որ աղքատության վերացումը պետք է ուղեկցվի այնպիսի ռազմավարությունների կիրառմամբ, որոնք կնպաստեն տնտեսական աճի խթանմանը և սոցիալական մի շարք կարիքների բավարարմանը, այդ թվում՝ կրթության, առողջապահության, սոցիալական պաշտպանության և աշխատանքի ոլորտներում՝ միաժամանակ լուծելով կլիմայի փոփոխության և շրջակա միջավայրի հետ կապված խնդիրները:  ՄԱԿ-ի կողմից (Կամավորականությունն ու գլոբալ նպատակները աշխատություն, 2017 թ.) առանձնահատուկ ներկայացվել է այն մոտեցումը, որ առանց հասարակության լայն շերտերի ներգրավման անհնար է հասնել նշված 17 նպատակներին, և, որ կամավորության ինստիտուտն ուժեղ ազդակ է կայուն զարգացման համար և կարող է տեխնիկական աջակցություն ապահովել և գործունեություն ծավալել բոլոր 17 նպատակներն իրացնելու համար: Կարևորվել է դրանց իրացման հարցում կամավորությանն ինտեգրելը՝ հատկապես զարգացող երկրներում: Կայուն զարգացման նպատակները դիտվել են որպես գլոբալ համագործակցության կոչ, որտեղ լիիրավ գործընկերոջ դեր է հատկացվել կամավորական միություններին (A/RES/70/1 հանձնարարական, կետ 45):  Որպես ազգային և միջազգային տնտեսության զարգացմանը նպաստող կարևորագույն ռեսուրս և քաղաքացիական ակտիվության դրսևորման հիմնարար տարր՝ կամավորական գործունեությունը և կամավոր աշխատանքը հստակ կարգավորված են աշխարհի մի շարք երկրներում, ինչպես, օրինակ, ԱՄՆ-ում, Շվեդիայում, Մեծ Բրիտանիայում, Ֆրանսիայում, Ուկրաինայում, Գերմանիայում, Չեխիայում, Լեհաստանում, Հունգարիայում, Իսպանիայում, Իտալիայում, Լատվիայում, Լյուքսեմբուրգում, Պորտուգալիայում, Ռումինիայում և այլ երկրներում:  Ուսումնասիրված երկրների փորձը ցույց է տալիս, որ այն երկրներում, որտեղ կան կամավորական գործունեության և կամավոր աշխատանքի ամուր ձևավորված ազգային ավանդույթներ, կամավորական գործունեությունն ու կամավոր աշխատանքն անմիջականորեն պաշտպանված են օրենքով:  *Կամավորությունը լուրջ սոցիալ-տնտեսական ազդեցություն ունի:*  2018 թ. «CAF World Giving Index»-ի տվյալներով 2017 թվականին` աշխարհի բնակիչների 20.1 տոկոսն իրականացրել է կամավորություն, որին բաժին է ընկել համաշխարհային համախառն ներքին արդյունքի (ՀՆԱ) 3.8 տոկոսը, 2016 թվականին` աշխարհի բնակիչների 20.8 տոկոսն է իրականացրել կամավորություն (բաժին է ընկել ՀՆԱ-ի 3.2 տոկոսը), 2015 թվականին` 21.6 տոկոսը (բաժին է ընկել ՀՆԱ-ի 3.5 տոկոսը), իսկ 2014 թվականին` 21 տոկոսը (բաժին է ընկել ՀՆԱ-ի 3.6 տոկոսը): Հարկ է նշել, որ «CAF World Giving Index»-ը յուրաքանչյուր տարի հետազոտում է շուրջ 146 երկրում բնակիչների բարեգործական վարքագծի դրսևորումները: Այդ երկրների կազմում է նաև Հայաստանի Հանրապետությունը:  Հարկ է նշել, սակայն, որՀայաստանի Հանրապետությունը` «CAF World Giving Index»-ի 2018 թ. տվյալներով 146 երկրներից (ուսումնասիրվել է շուրջ 1.3 մլն մարդու վարքագիծ) Հայաստանի Հանրապետությունը զբաղեցրել է 123-րդ տեղը (23 տոկոս) բարեգործական վարքագծով, 100-րդ տեղը՝ (45 տոկոս) մերձավորին օգնելու, 107-րդ տեղը` (15 տոկոս) ֆինանսական աջակցություն ցուցաբերելու և 130-րդ տեղը (9 տոկոս) իր ժամանակը կամավոր աշխատանքին նվիրելու առումով (2013-2017 թթ. ժամանակահատվածի միջին ցուցանիշներ):  ՀՀ վիճակագրական կոմիտեի կողմից ներկայացված տվյալների համաձայն` ՀՀ աշխատանքային գործունեության մեջ ներգրավված բնակչության (15-74 տարեկան բնակչություն) 11.3 տոկոսը (247,200 անձ)` 2018 թ. ընթացքում, 11.5 տոկոսը (252,500 անձ)` 2018 թ. ընթացքում, 11.1 տոկոսը` 245,000 անձ)` 2019 թ. ընթացքում կատարել է կամավոր աշխատանք:  Նման ցածր ցուցանիշներն արձանագրում են երկրում կամավորության մշակույթի ներդրման և տարածման անհրաժեշտությունը, ինչպես նաև կամավորության համար միասնական իրավական մեխանիզմների բացակայությունն ու դրանց ամրագրման անհրաժեշտությունը: | |
| **7) Խնդրի հրատապությունը, դրա վերաբերյալ փաստերն ու աղբյուրները**  (Արդյո՞ք խնդիրը պահանջում է արագ արձագանք:) | Կարևորելով երկրում կամավորության մշակույթի զարգացումն ու տարածումը, ինչպես նաև այդ նպատակով կամավորի ինստիտուտի ներդրման անհրաժեշտությունը, դեռևս 2006 թվականին, ապա նաև՝ 2010 թվականին, մշակվել և շրջանառության մեջ են դրվել «Կամավոր աշխատանքի մասին» ՀՀ օրենքի նախագծեր, որոնք սակայն չեն ընդունվել: Հետագայում 2015 թվականին նման օրենսդրական նախաձեռնությամբ հանդես են եկել նաև ՀՀ Ազգային ժողովի պատգամավորների մի խումբ, սակայն այդ նախաձեռնությունը նույնպես չի ընդունվել։  ՀՀ կառավարության 2017 թվականի մարտի 23-ի նիստի N 12 արձանագրային որոշման 3-րդ կետով ՀՀ կառավարության հավանությանն է արժանացել «Կամավորական գործունեության և կամավոր աշխատանքի մասին» ՀՀ օրենքի հայեցակարգը, որի հիման վրա ՀՀ աշխատանքի և սոցիալական հարցերի նախարարության կողմից մշակվել և շրջանառվել է «Կամավորական գործունեության և կամավոր աշխատանքի մասին» ՀՀ օրենքի և դրանից բխող մի շարք այլ օրենքներում փոփոխություններ նախատեսող նախագծերի փաթեթը, որը սակայն 2018 թվականի օգոստոսին հանվեց շրջանառությունից՝ պայմանավորված դրա վերաբերյալ հետագա քննարկումները շարունակելու անհրաժեշտությամբ։  Արդյունքում, ոլորտի ոչ ամբողջական կարգավորումն ու դրանում առկա մի շարք խնդիրները չլուծվեցին և ներկայում էլ խոչընդոտում են կամավորության ինստիտուտի կայացմանն ու հետագա զարգացմանը։ | |
| **2. *Ելակետային տարբերակ*** | | |
| **1) Առկա իրավիճակի հակիրճ նկարագրությունը (կարգավորման դաշտ, ցուցանիշներ, տվյալներ, վիճակագրություն, դրանց աղբյուրները)**  (Առկա իրավիճակի նկարագրությունը պետք է ընդգրկի գործող կարգավորման դաշտի նկարագրությունը և հիմնվի քանակական, որակական փաստերի վրա:) | Կամավորական գործունեության և կամավոր աշխատանքի վերաբերյալ կարգավորումները ներառված են.   1. «Բարեգործության մասին» ՀՀ օրենքում, 2. «Հասարակական կազմակերպությունների մասին» ՀՀ օրենքում, 3. «Պրոբացիայի մասին» ՀՀ օրենքում, 4. «Փրկարար ուժերի և փրկարարի կարգավիճակի մասին» ՀՀ օրենքում, 5. ՀՀ կառավարության 2003 թվականի մարտի 20-ի «Բարեգործների տրամադրած բարեգործական աջակցության և կամավորների կատարած աշխատանքի հաշվառման կարգը սահմանելու մասին» N 274-Ն որոշմամբ, 6. ՀՀ կառավարության 2017 թվականի փետրվարի 23-ի «Հայաստանի Հանրապետության արդարադատության նախարարության պրոբացիայի պետական ծառայության կամավորներին ներկայացվող չափորոշիչները և նրանց ներգրավման կարգը սահմանելու մասին» N 189-Ն որոշմամբ, 7. ՀՀ կառավարության 2018 թվականի փետրվարի 22-ի «Օրացուցային տարվա ընթացքում մինչև 15 աշխատանքային օր ժամկետով արտակարգ իրավիճակի վայր մեկնելու դեպքում կամավոր փրկարարին պետության կողմից փոխհատուցման կարգը և չափը սահմանելու մասին» N 186-Ն որոշմամբ:   Մինչդեռ, այն կարգավորումները, որոնք ներառված են նշված իրավական ակտերում ամբողջական չեն և չեն ձևավորում միասնական մեխանիզմներ կամավոր աշխատանքի և կամավորական գործունեության բնագավառը կարգավորելու և երկրում կամավորության մշակույթը տարածելու համար` անկախ այն հանգամանքից, որ երկրում կամավորությունն ունի իր որոշակի դրսևորումները։ Այդ են վկայում նաև երկրում վերջին տարիներին կորոնավիրուսի տարածմամբ պայմանավորված` հայտարարված ռազմական դրությամբ ստեղծված սոցիալական ծանր իրավիճակի մեղմման և աջակցության տրամադրուման հարցում կամավորների միջոցով կատարվող աշխատանքներն ու ինքնաբուխ, ինքնակազմակերպվող խմբերի միջոցով կամավոր աշխատանքների կատարման պրակտիկան:  Այսպես, 2018-2020 թվականներին Հայաստանի Հանրապետությունում եղել են տարեկան միջինը 249 հազար կամավորներ, որոնք կազմել են զբաղվածների մոտ 23.4% և աշխատանքային ռեսուրսների՝ 11․3%-ը։ Այլ կերպ ասած կամավոր աշխատանքը և ունի իրական հնարավորություն ազդելու երկրում ՀՆԱ-ի աճի վրա և այդ ինստիտուտի իրավական կարգավորումների անկատարությունը, իսկ որոշ հարցերում նաև բացակայությունը էականորեն վնասում և նվազեցնում են ՀՆԱ-ի աճը։ | |
| **2) Առկա իրավիճակի զարգացման միտումները, դրանց վերաբերյալ փաստերն ու աղբյուրները**  (Բացատրել, թե ինչպե՞ս առկա իրավիճակը կզարգանա առանց լրացուցիչ միջամտության: Այն պատասխանում է «ի՞նչ կպատահի, եթե ոչինչ չարվի» հարցին:) | Եթե ներկայացված կարգավորումները չընդունվեն, հանրային նշանակության շատ խնդիրների լուծումներն էականորեն ավելի երկար ժամանակ կամ մարդային ռեսուրսներ կպահանջեն, միասնական կարգավորումների չամրագրումը կարող է պատճառ հանդիսանալ կամավորական շարժման զարգացման տեմպերի նվազմանը։ Հաշվի առնելով այն հանգամանքը, որ կարգավորումների տարբեր նախագծեր փորձ է արվել ընդունել դեռևս սկսած 2006 թվականից, հնարավոր չէ գնահատել, արդյոք կամավոր աշխատանք կատարող անձանց կամ կամավորական գործունեություն իրականացնող կազմակերպությունների թիվը 2006-2017 թվականներին այդ ընթացքում ավելացել է, թե՝ նվազել 2018-2021 թվականների համեմատ, քանի որ այդ մասին վերլուծական տվյալներ, ինչպես նաև վիճակագրություն առկա չեն: Մինչդեռ, ակնհայտ է, որ առանց միջամտության և միասնական կարգավորումների սահմանման հանրային նշանակության շատ խնդիրներ իրենց լուծումը կամ չեն գտնի կամ դրանց լուծման համար շատ ֆինանսական կամ մարդկային ռեսուրսներ կպահանջվեն, կամավորական շարժման վերջին տարիների ցուցաբերված ակտիվությունը կնվազի կամ կկորցնի իր արդիականությունն ու հետաքրքրությունը բնակչության շրջանում, այսինքն` խնդիրը ավելի կսրվի։ | |
| **3) Կառավարության կողմից մինչ այդ ձեռնարկված միջոցառումների նկարագրություն**  (Խնդրի լուծմանն ուղղված ի՞նչ միջոցառումներ են մինչ այդ ձեռնարկվել Կառավարության կողմից, և ինչու՞ այդ միջոցառումների արդյունքում խնդիրը չի լուծվել:) | **Օրենսդրական նախաձեռնություններ**   1. 2006 թվականին, ապա նաև՝ 2010 թվականին, մշակվել և շրջանառության մեջ են դրվել «Կամավոր աշխատանքի մասին» ՀՀ օրենքի նախագծեր, որոնք սակայն չեն ընդունվել: 2. 2015 թվականին նման օրենսդրական նախաձեռնությամբ հանդես են եկել ՀՀ Ազգային ժողովի պատգամավորների մի խումբ, սակայն այդ նախաձեռնությունը նույնպես չի ընդունվել։ 3. ՀՀ կառավարության 2017 թվականի մարտի 23-ի նիստի N 12 արձանագրային որոշման 3-րդ կետով ՀՀ կառավարության հավանությանն է արժանացել «Կամավորական գործունեության և կամավոր աշխատանքի մասին» ՀՀ օրենքի հայեցակարգը, որի հիման վրա ՀՀ աշխատանքի և սոցիալական հարցերի նախարարության կողմից մշակվել և շրջանառվել է «Կամավորական գործունեության և կամավոր աշխատանքի մասին» ՀՀ օրենքի և դրանից բխող մի շարք այլ օրենքներում փոփոխություններ նախատեսող նախագծերի փաթեթը, որը սակայն 2018 թվականի օգոստոսին հանվեց շրջանառությունից։   Արդյունքում, ոլորտի ոչ ամբողջական կարգավորումն ու դրանում առկա մի շարք խնդիրները չլուծվեցին և ներկայում էլ խոչընդոտում են կամավորության ինստիտուտի կայացմանն ու հետագա զարգացմանը՝ պահանջելով համապատասխան լուծումներ:  Նշվածով պայմանավորված է, որ.  ՀՀ կառավարության 18.08.2021 N 1363-Ա որոշման հավելվածով սահմանված (հավանության է արժանացել ՀՀ Ազգային ժողովի 2021 թ. օգոստոսի 26-ի ԱԺՈ-002-Ն որոշմամբ) ՀՀ կառավարության հնգամյա ծրագրի 4-րդ՝ «Մարդկային կապիտալի զարգացում» բաժնի 4.6-րդ «Աշխատանք և սոցիալական պաշտպանություն» ենթաբաժնում նախատեսվել է ամրագրել կամավորական գործունեությունը և կամավոր աշխատանքը կարգավորող միասնական իրավական մեխանիզմներ: Այս առումով, ՀՀ կառավարության 18.11.2021 N 1902-Լ որոշմամբ հաստատված՝ ՀՀ կառավարության 2021-2026 թթ. գործունեության միջոցառումների ծրագրի 1-ին հավելվածի 4-րդ՝ «Կամավորության մշակույթի տարածման և խրախուսման նպատակով՝ կամավորական գործունեությունը և կամավոր աշխատանքը կարգավորող միասնական իրավական մեխանիզմների ամրագրում» նպատակի շրջանակներում նախատեսվել է նաև 4.1-ին՝ ««Կամավորական գործունեության և կամավոր աշխատանքի մասին» ՀՀ օրենքի նախագծի և դրանից բխող ՀՀ մի շարք օրենքներում փոփոխություններ նախատեսող օրենքների նախագծերի փաթեթի ներկայացում ՀՀ վարչապետի աշխատակազմ» միջոցառումը, որի համար վերջնաժամկետ է նախատեսվել 2022 թ. մարտի 3-րդ տասնօրյակը։  Միևնույն ժամանակ, հաշվի առնելով այն, որ հասարակության սոցիալ-տնտեսական կյանքին մասնակցելու, մարդկային և սոցիալական կապիտալ ձևավորելու և աշխատաշուկային ծանոթանալու արդյունավետ միջոցներից է կամավորությունը, ՀՀ կառավարության 05.12.2019 N 1753-Լ որոշման 1-ին հավելվածով հաստատված «Աշխատի'ր, Հայաստան» ռազմավարությամբ նախատեսվել է կամավորության ինստիտուտի զարգացմանն ուղղված օրենսդրական և ինստիտուցիոնալ կարգավորումների մշակում և ներդրում (1-ին նպատակ, 1.7-րդ գործողություն) միջոցառումը: | |
| **4) Խնդրի կարգավորման անհրաժեշտությունը**  (Ի՞նչով է հիմնավորվում Կառավարության կողմից լրացուցիչ միջամտություն իրականացնելու անհրաժեշտությունը:) | Խնդրի կարգավորման անհրաժեշտությունը պայմանավորված է կամավորական գործունեության և կամավոր աշխատանքը կանոնակարգող միասնական և ամբողջական մեխանիզմների սահմանման, ինչպես նաև կամավորական գործունեության և կամավոր աշխատանքի հետ կապված հարաբերություների որոշակիացման անհրաժեշտությամբ, որոնք հնարավոր է ապահովել միայն բնագավառը կարգավորող առանձին օրենքի ընդունմամբ։ Միաժամանակ, միասնական և ամբողջական փոփոխություններ նախատեսելու նպատակով նաև որոշակի փոփոխությունների իրականացում` ՀՀ քաղաքացիական օրենսգրքում, ՀՀ հարկային օրենսգրքում, Վարչական իրավախախտումների վերաբերյալ ՀՀ օրենսգրքում, ինչպես նաև «Կառավարության կառուցվածքի և գործունեության մասին», «Բարեգործության մասին», «Հասարակական կազմակերպությունների մասին», «Հիմնադրամների մասին», «Պրոբացիայի մասին», «Պետական տուրքի մասին», «Փրկարար ուժերի և փրկարարի կարգավիճակի մասին» ՀՀ օրենքներում: | |
| ***3. Կարգավորման նպատակներ*** | | |
| **1) Ընդհանուր նպատակը**  (Վերաբերում է վերջնական արդյունքին, որն ապահովում է խնդրի լուծումը:) | Կամավորական աշխատանքի և կամավորական գործունեության ինստիտուտի ներդրման նպատակով տնտեսության բոլոր ոլորտների համար միասնական իրավական կարգավորումների և մեխանիզմների մշակում և ներդրում։ | |
| **2) Հատուկ նպատակ(ներ)ը**  (Ուղղված է խնդրի պատճառների վերացմանը կամ պատճա- ռահետևանքային կապի թուլացմանը: Հատուկ նպատակ(ներ)ը  գործիքակազմ է(են) ընդհանուր նպատակին հասնելու համար:) | 1. Կամավորական գործունեության և կամավոր աշխատանքներում ներգրավված քաղաքացիական հասարակության շրջանակների ընդլայնում և շարունակական աճ, 2. Կամավոր աշխատանք կատարող անձանց իրավունքների խախտման դեպքերի կրճատում, 3. Կամավորական գործունեություն իրականացնող կազմակերպությունների կողմից իրենց պարտականությունները կատարում և նման պարտականությունների ամրագրմամբ և որոշակի վերահսկողական մեխանիզմների սահմանմամբ պայմանավորված` դրանք չկատարելու դեպքերի թվի կրճատում, 4. Կամավոր աշխատանքի ընթացքում կամավորի կողմից կատարված ծախսերի չվճարման կամ փոխհատուցման դեպքերի թվի կրճատում, 5. Կամավոր աշխատանք կատարողների առողջության պահպանման, անվտանգության ապահովման և այլ սոցիալական երաշխիքների ապահովման մակարդակի բարձրացում, 6. Երկրի ՀՆԱ-ի ծավալում կամավորական գործունեության և կամավոր աշխատանքի արդյունքում ստեղծված արդյունքի տեսակարար կշռի աճ։ | |
| **4. *Կարգավորման առաջարկվող տարբերակ(ներ*)**  (Տարբերակները ձևավորվում են խնդրի լուծմանն ուղղված կարգավորիչ և ոչ կարգավորիչ գործիքներից ու պետք է ակնհայտորեն կապված լինեն ինչպես պատճառների, այնպես էլ՝ նպատակների հետ:) | | |
| **1) Առաջարկվող տարբերակի (Տարբերակ 1) հակիրճ նկարագրությունը** | 1. Տարբեր օրենքներում սահմանված ոչ ամբողջական և դրվագային կարգավորումների փոխարեն մեկ օրենքով` միասնական կարգավորների ամրագրում, 2. Կամավորական գործունեության և կամավոր աշխատանքի հետ կապված հարաբերությունների, ինչպես նաև կամավորական գործունեության և կամավոր աշխատանքի սուբյեկտների որոշակիացում և իրավական կարգավիճակի ամրագրում, միջազգային նորմերին համարժեք սոցիալական երաշխիքների սահմանում, 3. Կամավորությունը խթանող մեխանիզմների ամրագրում։ | |
| **2) Դիտարկված այլ տարբերակ(ներ)ի հակիրճ նկարագրությունը (առկայության դեպքում)** | | |
| **ա. Տարբերակ 2․** | Չի դիտարկվել | |
| ***5. Կարգավորման առաջարկվող տարբերակ(ներ)ի ակնկալվող նշանակալի ազդեցություններ*** | | |
| **1) Տարբերակ(ներ)ի նշանակալի ազդեցությունների ոլորտները**  (Թվարկել այն ոլորտները, որտեղ ակնկալվում է, որ տարբերակը կարող է ունենալ նշանակալի ազդեցություն:) | **ա. Տարբերակ 1** | Տնտեսության բոլոր ոլորտները՝ հատկապես այն ոլորտները, որոնցում կամավորական գործունեությունը կամ կամավոր աշխատանքը կարող է ունենալ առավել լայն տարածում, ընդգրկվածություն կամ ազդեցություն: |
| **6. *Համագործակցություն պարզեցված ԿԱԳ շրջանակներում*** | | |
| **1) ԿԱԳ վերլուծության ընթացքում իրականացված համագործակցության վերաբերյալ հակիրճ տեղեկատվություն**  (Ներկայացնել տեղեկատվություն ԿԱԳ վերլուծության ընթացքում պետական մարմինների, իրավաբանական կամ  ֆիզիկական անձանց հետ համագործակցության վերաբերյալ:) | ԿԱԳ-ն իրականացվել է ՀՀ աշխատանքի և սոցիալական հարցերի նախարարության աշխատանքի և սոցիալական հետազոտությունների ազգային ինստիտուտ պետական ոչ առևտրային կազմակերպության մասնագիտական խմբի կողմից՝ համագործակցելով ՀՀ ԱՍՀ նախարարության աշխատանքի և զբաղվածության վարչության մասնագետների հետ։ | |